Document ID: 31987R0393

*****
ΚΑΝΟΝΙΣΜΟΣ (ΕΟΚ) αριθ. 393/87 ΤΗΣ ΕΠΙΤΡΟΠΗΣ
της 9ης Φεβρουαρίου 1987
που τροποποιεί τον κανονισμό (ΕΟΚ) αριθ. 1963/79 περί καθορισμού του τρόπου εφαρμογής της επιδοτήσεως κατά την παραγωγή ελαιολάδου που χρησιμοποιείται για την κατασκευή ορισμένων κονσερβών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1454/86 (2),
τον κανονισμό (ΕΟΚ) αριθ. 591/79 του Συμβουλίου της 26ης Μαρτίου 1979 περί προβλέψεως των γενικών κανόνων της επιστροφής στην παραγωγή για τα ελαιόλαδα που χρησιμοποιούνται στην παρασκευή ορισμένων κονσερβών (3), όπως τροποποιήθηκε τελευταία από τον κανονισμό (ΕΟΚ) αριθ. 3788/85 (4), και ιδίως το άρθρο 9,
Εκτιμώντας:
ότι ο κανονισμός (ΕΟΚ) αριθ. 1963/79 της Επιτροπής (5), προβλέπει στο άρθρο 2 παράγραφος 3 ότι η αίτηση ελέγχου ισχύει μόνο για παρασκευή που πραγματοποιείται σε τρεις μήνες μετά τον μήνα που υποβλήθηκε η αίτηση ελέγχου· ότι η πείρα έδειξε ότι η προθεσμία αυτή είναι ανεπαρκής, από τεχνική άποψη, για ορισμένες διαδικασίες παρασκευής κονσερβών κατά τις οποίες το ελαιόλαδο χρησιμοποιείται όχι μόνο ως παράγοντας συντήρησης, αλλά και ως ενεργό στοιχείο προετοιμασίας του τελικού προϊόντος · ότι, για να καταστεί δυνατό να επωφεληθούν και αυτές οι κονσέρβες από την επιστροφή στην παραγωγή, πρέπει να προβλεφθεί ότι τα κράτη μέλη μπορούν να καθορίζουν προθεσμία μέχρι οκτώ μήνες για τα προϊόντα για την προετοιμασία των οποίων η προβλεπόμενη προθεσμία των τριών μηνών είναι ανεπαρκής·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 2 παράγραφος 3 του κανονισμού (ΕΟΚ) αριθ. 1963/79, παρεμβάλλεται το ακόλουθο δεύτερο εδάφιο:
«Ωστόσο, τα κράτη μέλη μπορούν να προβλέπουν μεγαλύτερη προθεσμία, η οποία όμως δεν είναι δυνατόν να υπερβαίνει οκτώ μήνες, εφόσον κατά τη διαδικασία παρασκευής των κονσερβών, είναι αναγκαίο το λάδι να παραμένει σε επαφή με τα ψάρια και τα λαχανικά για χρονικό διάστημα που υπερβαίνει την προθεσμία που προβλέπεται στο πρώτο εδάφιο.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Φεβρουαρίου 1987.

Labels: 7
17
6